21/07/2014 | Administración LocalMunicipal
Porto do Son
Aprobación definitiva do Regulamento de venda ambulante do Concello de Porto do Son

Aprobación definitiva de ordenanza Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de venda ambulante do Concello de Porto do Son, aprobado definitivamente polo Pleno da Corporación na sesión do 10 de xullo de 2014, e que é do seguinte teor literal: “REGULAMENTO DE VENDA AMBULANTE DO CONCELLO DE PORTO DO SON CAPÍTULO I.–DISPOSICIÓNS XERAIS Artigo 1.–Obxecto.1.–O presente regulamento ten por obxecto a regulación do exercicio da venda ambulante ou non sedentaria no Concello de Porto do Son, entendendo por tal a exercida por comerciantes fóra de establecementos comerciais permanente de forma habitual, ocasional, periódica ou continuada, nos perímetros ou lugares debidamente autorizados en instalacións comerciais desmontables ou transportables, incluíndo os camións ou vehículos- tenda. Non teñen a consideración de venda ambulante as vendas realizadas dentro dos locais ou dos recintos ocupados por un certame feiral.2.–No Concello de Porto do Son permitiranse as seguintes modalidades de venda ambulante: a) Venda ambulante en mercados periódicos ou ocasionais: a autorizada nos espazos de uso público previamente determinados, cunha periodicidade habitual establecida ou esporádica. Esta modalidade inclúe as vendas realizadas en feiras, festas, mercados e rastros. b) Venda ambulante en postos desmontables instalados na vía pública: a autorizada para un número de postos, situacións e períodos determinados en espazos de uso público. c) Venda ambulante mediante camións ou vehículos- tenda: é a realizada mediante vehículos e autorizada en zonas ou lugares determinados. Artigo 2.–Suxeitos. A venda ambulante poderá ser exercida por toda persoa física ou xurídica que posúa a capacidade precisa, que se dediquen profesionalmente ao comercio polo miúdo, e cumpran os requisitos establecidos na normativa aplicable e no presente regulamento. Artigo 3.–Condicións para o exercicio da venda ambulante. Para o exercicio da venda ambulante será indispensable dispoñer da pertinente autorización municipal de acordo cos contidos que establece este regulamento. CAPÍTULO II.–COMPETENCIAS Artigo 4.–Competencias.1.–Os órganos do concello con competencias en materia de venda ambulante son o Pleno, a Xunta de Goberno Local e a Alcaldía.2.–Correspóndelle ao Pleno a modificación ou derrogación desde regulamento.3.–A Xunta de Goberno Local é o órgano municipal competente para: a) Crear e modificar os mercados existentes, así como fixar a súa periodicidade e horario. b) Determinar o número máximo de licenzas. c) Establecer as características dos postos de venda ambulante. d) Impor as sancións por infraccións moi graves a esta ordenanza.4.–Son competencias da Alcaldía: a) A aprobación da convocatoria e bases para o outorgamento das licenzas de venda ambulante. b) O outorgamento de autorizacións para a venda ambulante e a súa modificación. c) A suspensión das autorizacións para o exercicio da venda ambulante. d) A imposición das sancións por infraccións leves e graves a esta ordenanza. e) A execución do previsto neste regulamento e nos acordos do Pleno e da Xunta de Goberno Local. f) O exercicio de todas aquelas atribucións que non fose asignadas ao Pleno nin á Xunta de Goberno Local.5.–A Policía Local colaborará cos servizos administrativos na execución das competencias atribuídas por este regulamento. CAPÍTULO III.–RÉXIME DE POLICÍA DA VENDA Artigo 5.–Postos de venda ambulante.1.–Unicamente se autorizará a venda ambulante en postos desmontables e en vehículos tenda.2.–As instalacións desmontables e os vehículos- tenda deberán reunir as necesarias condicións de salubridade, seguridade e ornato público e aqueloutras esixidas pola normativa aplicable ao produto co que se comercie.3.–O concello poderá fixar as características, deseño e materiais dos postos de venda coa finalidade de que se adapten ao entorno no que se sitúen. Con carácter xeral, os postos terán un fondo máximo de 1,8 metros, sen prexuízo da autorización por razóns xustificadas de postos de maiores dimensións.4.–Os postos de venda e vehículos-tenda emprazaranse nos lugares autorizados, prohibíndose a colocación nos accesos a edificios de uso público, establecementos comerciais ou dificultando a circulación de peóns ou vehículos. Prohíbese expresamente o emprego de sistemas de ancoraxe ou elementos que danen o pavimento, o mobiliario urbano ou as árbores. Artigo 6.–Produtos á venda.1.–Nos postos de venda ambulante unicamente poderán venderse produtos alimenticios, artigos téxtiles, artesanía, bisutería, calzado, droguería, bazar, herbodietética, plantas, obxectos de ornato de pequeno tamaño e calquera outros cuxa venda ambulante estea autorizada pola normativa estatal ou autonómica.2.–O concello poderá limitar os produtos de venda autorizada e o número de licenzas dedicadas á venda de cada produto, de xeito motivado e tendo en conta as características do mercado, as diferentes modalidades de venda ambulante, o equipamento comercial existente na zona ou a demanda de consumo da poboación.3.–Os titulares da autorización de venda ambulante non poderán vender produtos diferentes aos autorizados sen a previa aprobación municipal.4.–Co obxecto de promover iniciativas de desenvolvemento local, ou polo interese social das actividades a desenvolver, o concello fomentará mercados que atendan á promoción e á comercialización de alimentos de produción local ou artesanais tradicionais. Neste caso as mercadorías obxecto de venda que se autorizan serán as producidas en explotacións tradicionais e produtos elaborados caseiros provenientes das anteriores, debendo cumprirse as condicións sanitarias e hixiénicas que establece a lexislación sectorial sobre a materia para cada tipo de produto. Nestes supostos non se autorizará a comercialización de alimentos procedentes de adquisición a maioristas. Os participantes neste tipo de mercados deberán contar coa acreditación correspondente de formación en manipulación e hixiene alimentaria. Artigo 7.–Lugares, datas e horarios de venda.1.–A venda ambulante en mercados periódicos ou ocasionais desenvolverase nas rúas e espazos públicos e coa periodicidade e horarios que determine o órgano municipal compentente. O Concello, por causa de interese xeral ou por forza maior, poderá dispoñer o traslado dos postos de venda, así como a reducción ou ampliación do número e superficie dos postos do mercado, sen xerar dereito á percepción de ningún tipo de indemnización.2.–Con carácter xeral e sen prexuízo do disposto no apartado anterior, a venda en mercados de carácter periódico ou ocasional desenvolverase en horario de 9.00 a 14.30 horas, debendo realizarase a montaxe dos postos entre as 8.30 e as 9.30 horas e a desmontaxe a partir das 13.30 horas. A partires das 9.30 horas prohíbese o acceso e estacionamento de vehículos aos espazos habilitados para a venda, agás nos días de temporal ou por causa de forza maior, e previa comunicación á Policía Local. Nas restantes modalidades de venda ambulante a actividade desenvolverase nas datas, lugares e horarios expresamente autorizados. Con carácter xeral, o horario habilitado para estas modalidades de venda comprenderá desde as 10.00 horas ás 22.00 horas. CAPÍTULO IV.–REQUISITOS PARA O EXERCICIO DA ACTIVIDADE Artigo 8.–Condicións para o exercicio da venda ambulante.1.–O exercicio da venda ambulante non Concello de Porto do Son require da previa obtención da autorización municipal, para o que deberá acreditarse o cumprimento dos seguintes requisitos: a) Estar dado de alta no réxime correspondente da Seguridade Social e atoparse ao corrente no pago das súas cotizacións. b) Atoparse dado de alta e ao corrente no pagamento do Imposto de Actividades Económicas ou, no caso de estar exento desa obriga, no censo de obrigados tributarios. c) Dispor dunha póliza de seguro de responsabilidade civil que cubra os riscos derivados do exercicio da actividade. d) Cumprir os requisitos que establezan as regulamentacións específicas aplicables aos produtos que se vendan. Con carácter específico, a venda de produtos de herboristería e dietética esixirá acreditar o cumprimento dos requisitos impostos pola normativa sanitaria. e) Para o caso de pretender a venda de alimentos, estar en posesión do carné de manipulación de alimentos en vigor. f) Os estranxeiros nacionais de Estados non comunitarios ou signatarios do Acordo sobre o Espazo Económico Europeo deberán dispor dos permisos de residencia e traballo. Os nacionais de estados comunitarios deberán posuír tarxeta de residencia. g) As persoas xurídicas deberán achegar copia da súa escritura ou acta de constitución da sociedade, copia do CIF e a documentación acreditativa da representación do solicitante da autorización. h) Satisfacer as taxas ou tributos fixados na correspondente Ordenanza Fiscal.2.–Para o exercicio da venda ambulante nos mercados periódicos ou esporádicos concederanse tantas autorizacións como o órgano municipal competente determinase. O número total de autorizacións fixarase en función do espazo público idóneo dispoñible para o exercicio da venda ambulante. As persoas físicas e as xurídicas unicamente terán dereito á obtención dunha única licenza.3.–Para obter a autorización de venda ambulante os interesados deberán presentar a unha instancia indicando os días nos que se pretende exercer a actividade, a superficie ou metros liñais que se pretende ocupar, as mercadorías ou artigos obxecto da venda e as persoas que, ademais do seu titular, exercerán a venda nese posto. Para o caso de tratarse de sociedades civís ou cooperativas, indicarán o número de postos solicitados. Coa instancia deberán achegarse os documentos xustificativos do cumprimento dos requisitos determinados no apartado 1 deste artigo. O cumprimento do detallado no parágrafo d) xustificarase coa achega dunha declaración responsable na que se farán constar os seguintes estremos: – Que se reúnen as condicións esixidas pola concreta normativa reguladora do produto de que se trate para a súa venda. – O compromiso de manterse en posesión desas condicións durante o prazo de vixencia da autorización.4.–As autorizacións para a venda ambulante en mercados periódicos ou esporádicos outorgaranse mediante un procedemento público e de concorrencia que garantirá os principios de publicidade, transparencia e imparcialidade, así como os consignados no Capítulo II da Lei 17/2003, do 23 de novembro, sobre o libre acceso ás actividades de servizo e o seu exercicio. A convocatoria e as bases para o outorgamento das autorizacións aprobaranse polo órgano municipal competente. Coas solicitudes non autorizadas formarase unha bolsa de reserva para a cobertura, por orde decrecente de puntuación, das vacantes que se produzan no número de autorizacións debido á súa extinción por causa diferente ao transcurso do seu período de vixencia. Neste caso, as autorizacións concederanse polo tempo que restase para a súa perda de vixencia.5.–Con carácter excepcional, sen prexuízo de que deba acreditarse o cumprimento dos requisitos para a actividade de venda ambulante, poderán outorgarse autorizacións con carácter discrecional para a venda en postos desmontables instalados na vía pública ou mediante camións ou vehículos- tenda. Estas autorizacións deberán solicitarse cunha antelación mínima de cinco días hábiles á data na que se pretende exercer a venda. Para o caso de non notificarse resolución expresa nese prazo, a solicitude entenderase desestimada consonte ao establecido no art.43 da Lei 30/1992, do 26 de novembro, reguladora do réxime xurídico das Administracións Públicas e do procedemento administrativo común. Para o caso de existir varias solicitudes para o mesmo espazo, resolverase a favor da máis antiga. Artigo 9.–Autorización.1.-As autorizacións para a venda en mercados periódicos terán unha vixencia de cinco anos, prorrogable por outros cinco a solicitude do seu titular cunha antelación mínima dun mes. Coa solicitude de prórroga da vixencia da autorización achegaranse os documentos esixidos para o seu outorgamento. A vixencia das autorizacións para venda en mercados ocasionais ou en postos desmontables na vía pública será a que se determine na súa resolución de concesión.2.–Nas autorizacións constarán os seguintes datos: – O número de autorización. – Os datos identificativos do titular (nome completo, NIF e enderezo). – O lugar onde se instalará o posto, as súas dimensións e o día e o horario de instalación. – Os produtos autorizados para a venda. O concello expedirá ao titular da autorización para venda en mercados periódicos unha tarxeta identificativa na que, ademais dos datos que deben figurar na autorización, se incluirá a fotografía do titular e un enderezo para reclamacións.3.–A autorización habilitará para a venda ambulante nun único posto por día, nun horario e para unha única modalidade de venda. Coa autorización concedida poderán exercer a venda ambulante o seu titular, o seu cónxuxe ou parella de feito, os seus descendentes directos maiores de 16 anos, ascendentes, irmáns e persoas vinculadas a el mediante contrato laboral.4.–Os titulares das autorizacións poderán solicitar a súa modificación para a venda de produtos diferentes aos autorizados, acreditando, no seu caso, que reúnen os requisitos necesarios para a venda deses outros produtos.5.–As autorizacións poderán transmitirse a persoas físicas ou xurídicas que cumpran cos requisitos detallados no artigo 8.1 desta ordenanza, previa comunicación dirixida ao órgano competente para o seu outorgamento. A transmisión da autorización non afectará ao seu período de vixencia, que se manterá polo tempo que reste ata o remate do seu prazo de duración.6.–A eficacia das autorizacións poderá suspenderse, de xeito motivado e sen xerar dereito a indemnización, por causa da realización de obras no espazo determinado para os postos, por imposibilidade sobrevida ou por outras causas de interese público.7.–As autorizacións poderán revogarse por incumprimento da normativa de venda ambulante, e a revogación non xerará dereito a indemnización ningunha. Artigo 10.–Obrigas dos vendedores ambulantes.1.–Os titulares das autorizacións teñen as seguintes obrigas: a) Manterse no cumprimento dos requisitos necesarios para o exercicio da venda ambulante e dos produtos autorizados, así como da demais normativa en materia de comercio, disciplina de mercado e protección ao consumidor. b) Comunicar ao concello as modificacións que se produzan nos seus datos de identificación e enderezo. c) Exercer a actividade e vender exclusivamente os productos ou xéneros para os que foron autorizados. d) Observar as normas sanitarias e demais de sexan de aplicación aos produtos cos que se comercie. e) Manter as instalacións e postos de venda e o seu espazo circundante inmediato nas debidas condicións de seguridade, hixiene, conservación e limpeza. Ao remate da xornada comercial deberán recoller todos os desperdicios e embalaxes e depositalos nos colectores habilitados. Igualmente deberán reparar os desperfectos ocasionados na vía pública e instalacións como consecuencia do desenvolvemento da actividade para a que dispoñen de autorización. f) Ter exposta en lugar visible a tarxeta identificativa da súa condición de vendedor ambulante. g) Ter á vista para os consumidores a listaxe de prezos dos artigos á venda. h) Ofrecer un trato respectuoso aos clientes e aos demais vendedores. i) Manterse ao corrente no pagamento da taxa municipal. Artigo 11.–Extinción das autorizacións.1.–As autorizacións extinguiranse polas seguintes causas: a) Transcurso do seu prazo de vixencia. b) Incumprimento da obriga de pagamento das taxas municipais no prazo establecido. c) Renuncia do seu titular. d) Perda dos requisitos necesarios para o seu outorgamento. e) Pola non ocupación do posto asignado durante dous meses sen causa xustificada. f) Falecemento do titular ou extinción da personalidade xurídica. g) Xubilación ou declaración xudicial de incapacidade do titular. h) Revogación segundo o previsto nesta ordenanza. j) Supresión da modalidade de comercio de que se trate. k) Por causa de interese público aprezada polo órgano municipal competente.2.–A extinción da autorización polo transcurso da súa duración operará automaticamente. Nos restantes supostos, a extinción da autorización declararase logo da tramitación do correspondente expediente, iniciado de oficio ou a instancia de parte, no que se dará audiencia ao interesado. CAPÍTULO V.–INSPECCIÓN E RÉXIME SANCIONADOR Artigo 12.–Inspección.1.–O Concello a través dos servizos municipais correspondentes e da Policía Local vixiará e garantirá o cumprimento da normativa en materia de venda ambulante.2.–Os titulares da autorización ou os dependentes dos postos, cando sexan requiridos, deberán exhibir ante os axentes da Policía Local ou o persoal municipal habilitado a autorización ou tarxeta identificativa. Artigo 13.–Infraccións. As infraccións ao regulado nesta ordenanza clasificaranse como leves, graves ou moi graves.1.–Son infraccións leves: a) Producir ruídos, berros ou música que perturben a tranquilidade e o normal funcionamento do mercado. b) A discusión entre vendedores c) Non ter exposta en lugar visible a tarxeta identificactiva de vendedor ambulante. d) A ocupación de máis espazo do autorizado. e) A venda de produtos diferentes aos autorizados. f) O incumprimento doutras obrigas previstas nesta ordenanza que non teñan a consideración de infraccións graves ou moi graves.2.–Son infraccións graves: a) A perturbación relevante da convivencia e do normal funcionamento do mercado, incidindo de xeito inmediato e directo na tranquilidade e o normal funcionamento do mercado. b) A venda en lugares e datas distintas as autorizadas. c) O incumprimento da obriga de manter nas debidas condicións de limpeza e ornato o espazo público ocupado e a zona circundante. d) A causación, mediando dolo ou imprudencia grave, de danos ao espazo ou mobiliario público e ás árbores situadas na vía pública. e) O incumprimento das condicións que deban reunir os postos de venda determinadas polo concello. f) A desobediencia ás ordes ou mandatos do concello nesta materia transmitidos polo persoal competente. g) Non ter exposto en lugar visible polo consumidor os prezos dos artigos á venda. h) A defraudación na cantidade e calidade do xénero á venda. i) A comisión de dúas faltas leves no prazo dun ano a contar desde a comisión da primeira, declaradas por resolución firme.3.–Son faltas moi graves. a) A venda ambulante, con ou sen instalación de posto ou vehículo-tenda, sen a correspondente autorización. b) O exercicio da actividade por persoa diferente da autorizada ou das habilitas para iso. c) A venda de produtos que vulneren as leis da propiedade intelectual. d) O incumprimento das disposicións sanitarias aplicables ás instalacións ou produtos á venda. e) A venda de produtos nun estado susceptible de causar danos á saúde das persoas. f) A comisión de dúas infraccións graves no prazo dun ano a contar desde a comisión da primeira, declaradas por resolución firme. Artigo 14.–Sancións.1.–As sancións que poden impoñerse pola comisión de infraccións serán as seguintes: a) Por infraccións leves: a. Apercibimento. b. Multa de ata 750,00 €. b) Por infraccións graves: a. Multa de 750,01 a 1.500,00 €. b. Suspensión da autorización por período de 1 a 2 meses. c) Para infraccións moi graves: a. Multa de 1.500,01 a 3.000,00 €. b. Suspensión da autorización por un período de 2 a 6 meses. c. Revogación da autorización. Accesoriamente, poderá imporse a sanción de prohibición para o exercicio da actividade no termo municipal por un período de ata 3 anos.2.–A sanción a impor para cada tipo de infracción determinarase atendendo á debida adecuación entre a gravidade do feito constitutivo da infracción e a sanción aplicada, considerándose para a graduación da sanción os seguintes criterios: a) A existencia ou non de intencionalidade ou reiteración b) A natureza dos prexuízos causados c) A reincidencia, pola comisión no termo dun ano de máis dunha infracción da mesma natureza cando así fose declarado por resolución firme.3.–Os vendedores multados non poderán exercer a actividade en tanto non aboen a sanción imposta.4.–Correspóndelle á Alcaldía a imposición das sancións pola comisión das infraccións tipificadas como leves ou graves, e á Xunta de Goberno Local cando se trate de sancións por infraccións moi graves. Artigo 15.–Comiso de mercadorías.1.–A instalación de postos non autorizados dará lugar á retirada da mercadoría á venda e ao seu depósito nas dependenzas municipais, podendo retirarse logo do aboamento das sancións que poidan corresponder.2.–Cando se atopen á venda produtos que vulneren a normativa sobre propiedade industrial ou intelectual poderá procederse ao comiso da mercadoría, formalizando denuncia perante a autoridade competente, e asegurando aqueles produtos como proba da infracción cometida. Artigo 16.–Procedemento sancionador. A tramitación dos expedientes sancionadores axustarase ao disposto na Lei 30/1992, do 26 de novembro, reguladora do réxime xurídico das Administracións Públicas e do procedemento administrativo común e no Real Decreto 1398/1993, de 4 de agosto, polo que se aproba o Regulamento do procedemento para o exercicio da potestade sancionadora. CAPÍTULO VI.–REXISTRO DE COMERCIANTES AMBULANTES Artigo 17.–Creación do ficheiro de vendedores ambulantes.1.–Créase o ficheiro de datos de carácter persoal denominado “Rexistro de vendedores ambulantes do Concello de Porto do Son”, cuxa finalidade é a xestión das licenzas outorgadas para o exercicio da venda ambulante no termo municipal de Porto do Son.2.–O responsable do ficheiro é o Concello de Porto do Son, entidade diante da que se poderán exercitar os dereitos de acceso, rectificación, cancelación e oposición ao seu contido.3.–No Rexistro de vendedores ambulantes do Concello de Porto do Son figurarán os seguintes datos de carácter persoal: a) O nome e apelidos dos titulares de licenzas municipais de venda ambulante. b) O número do documento nacional de identidade, número de identificación de estranxeiros ou código de identificación fiscal do titular da licenza. c) Domicilio, teléfono e correo electrónico dos titulares das licenzas. d) Epígrafe correspondente do imposto de actividades económicas no que está dado de alta o titular da licenza. e) Alta no censo de obrigados tributarios do imposto de actividades económicas do titular da licenza.4.–Os datos deste ficheiro refírense a persoas físicas e xurídicas e teñen a súa orixe nas manifestacións do interesado ou do seu representante legal ao efectuar a solicitude da licenza municipal de venda ambulante. O procedemento de recollida de datos baséase na declaración efectuada polo titular da licenza e os soportes empregados son o papel e os informáticos.5.–O nivel de protección aplicable ao ficheiro será de tipo medio e non se prevé a cesión dos seus datos. DISPOSICIÓN TRANSITORIA 1.–Os vendedores ambulantes que veñen exercendo esta actividade á entrada en vigor desta ordenanza manterán os postos que teñen asignados, sen prexuízo da obriga de obter a preceptiva autorización municipal de acordo co regulado nesta ordenanza.2.–O prazo de vixencia das autorizacións computarase desde a entrada en vigor da ordenanza. DISPOSICIÓN DERROGATORIA Quedan derrogadas cantas disposicións regulamentarias municipais existentes con anterioridade a entrada en vigor deste regulamento se opoñan ó seu contido. DISPOSICIÓN DERRADEIRA Esta ordenanza entrará en vigor aos quince días hábiles da publicación do texto definitivo no BOP, segundo os artigos 70.2 e 65.2 da Lei 7/1995, do 2 de abril, reguladora das bases de réxime local.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso- administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa. Porto do Son, 11 de xullo de 2014. O alcalde-presidente Asdo.: José Luis Oujo Pouso